text: 'कैश' एक स्टाइलिश एक्शन फिल्म है : अनुभव सिन्हा
  जो सफलता अनुभव सिन्हा ने ‘दस’ में पाई थी, उसे दोहराने की कोशिश उन्होंने ‘कैश’ में की है। ‘दस’ की तुलना में ‘कैश’ सात भी नहीं है। इस फिल्म को स्टाइलिश बनाने के चक्कर में उन्होंने कहानी को ड्राइविंग सीट के बजाय पिछली सीट पर बैठा दिया।
  
  यह एक चोर मंडली की कहानी है, जो पेट भरने के लिए चोरी नहीं करते। वे करोड़ों-अरबों रुपयों की चोरी करते हैं। ये चोर बहुत ही आधुनिक और बुद्धिमान हैं। वे चोरी करते समय अपना तकनीकी कौशल उपयोग में लाते हैं।
  
  बहुमूल्य हीरों के पीछे अजय देवगन की गैंग और सुनील शेट्टी पड़े रहते हैं। इन हीरों की रक्षा की जिम्मेदारी शमिता शेट्टी पर रहती है। शमिता और अजय एक-दूसरे को चाहते हैं और शमिता को अजय का राज पता नहीं रहता।
  
  शमिता कितनी होशियार पुलिस ऑफिसर है ये इसी बात से पता चल जाता है कि उसे करोड़ों रुपयों के हीरों की रक्षा की जिम्मेदारी सौंपी जाती है, लेकिन वह अपने प्रेमी के बारे में साथ रहते हुए भी कुछ नहीं जानती।
  
  निर्देशक अनुभव सिन्हा ने होशियारी दिखाई है, लेकिन कमियों को छुपाने में। कहानी को कमजोर देखते हुए उन्होंने फिल्म की गति इतनी तेज रखी है कि दर्शक कुछ भी सोच न पाएँ। पहले हाफ में फिल्म इतनी तेज गति से भागती है कि दर्शकों को उस गति से तालमेल बैठाना मुश्किल हो जाता है। दूसरे हाफ में फिल्म की गति थोड़ी कम होती है।
  
  दूसरी होशियारी उन्होंने स्टंट दृश्यों में दिखाई है। फिल्म के जो भी स्टंट दृश्य सोचे गए हैं, वे इतने मुश्किल थे कि उनका फिल्मांकन करना कठिन काम था। यदि फिल्माए भी जा सकते हों तो उनमें इतना पैसा लग जाता कि उतने पैसों में तो ‘कैश’ जैसी दस फिल्म बन जाती। इसलिए उन्होंने उन स्टंट दृश्यों को एनिमेशन के घालमेल के साथ दिखाया। अजय देवगन जिन खिलौनेनुमा एअरक्राफ्ट के जरिये पैसे लूटता है वह दृश्य बड़ा हास्यास्पद लगता है।
  
  फिल्म में शॉट बदलने की रफ्तार इतनी तेज है कि कोई भी शॉट दस सेकंड से ज्यादा का नहीं है। इतनी तेजी से कट करने की वजह से तमाम बुराइयाँ छिप जाती है।
  
  नि:संदेह फिल्म स्टाइलिश है, लेकिन यह स्टाइल तब निरर्थक साबित हो जाती है, जब उसके पीछे कोई ठोस आधार न हो या अति का शिकार न हो।
  
  फिल्म में से रोमांस गायब है। कुछ हास्य दृश्य हैं जो हँसाते हैं, खासकर अजय और शमिता वाला वह दृश्य जिसमें शमिता की कार खराब हो जाती है।
  
  अजय देवगन अपने रंग में नहीं दिखे। शायद उन्हें भी दृश्य समझने में कठिनाई महसूस हुई होगी। उन्होंने एक चुटकुला दो बार सुनाया, लेकिन दोनों ही बार उनके अस्पष्ट उच्चारण की ‍वजह से शायद ही किसी को समझ में आया हो। रितेश का तो हुलिया ही बिगाड़ दिया। पूरी फिल्म में ऐसा लगता रहा कि वे गहरी नींद से जागकर सीधे सेट पर आ गए हों। ज़ायद ठीक रहे।
  
  सुनील शेट्टी हर फिल्म में एक जैसे रहते हैं और बोर करते हैं। नायिकाओं में सबसे ज्यादा फुटेज शमिता को मिला। शमिता ने अपना किरदार अच्छी तरह निभाया। दीया सुंदर दिखाई दीं, लेकिन ईशा का मेकअप खराब था।
  
  विशाल-शेखर का संगीत फिल्म के मूड को सूट करता है। ‘माइंडब्लोइंग माहिया’ गीत अच्छा है। रेमो और राजीव गोस्वामी की कोरियोग्राफी उल्लेखनीय है।
  
  कुल मिलाकर ‘कैश’ एक ऐसा नोट है, जो देखने में बेहद मूल्यवान लगता है, लेकिन बाजार में इसका कोई मोल नहीं है।
  
  निर्माता :
  अनीष
  
  निर्देशक :
  अनुभव सिन्हा
  
  संगीत :
  विशाल-शेखर
  
  कलाकार :
  अजय देवगन, रितेश देशमुख, ज़ायद खान, शमिता शेट्टी, ईशा देओल, दीया मिर्जा, सुनील शेट्ट
  ी
  
  
  
  